Fil-5 ta' April 2017 , l-Unjoni Ewropea, il-Ġermanja, il-Kuwajt, in-Norveġja, il-Qatar, ir-Renju Unit u n-Nazzjonijiet Uniti ser jikkopresiedu l- Konferenza ta' Brussell dwar l-Appoġġ għall-futur tas-Sirja u r-reġjun. Il-Konferenza, li ser tlaqqa' rappreżentanti ministerjali minn 70 delegazzjoni, inkluż mill-UE u r-reġjun iżda wkoll mill-komunità internazzjonali inġenerali, in-Nazzjonijiet Uniti, donaturi ewlenin u s-soċjetà ċivili, organizzazzjonijiet umanitarji u favur l-iżvilupp, ser tindirizza s- sitwazzjoni fis-Sirja u l-impatt tal-kriżi fir-reġjun . Il-konferenza ser tivvaluta il-pożizzjoni kollettiva tal-komunità internazzjonali b'rabta mat-twettiq tal-impenji li saru fil-Konferenza ta' Londra fi Frar 2016 u fiha ser jintlaħaq qbil dwar l-isforzi addizzjonali meħtieġa biex jiġu indirizzati l-ħtiġijiet ta' dawk milqutin mill-kriżi. Hija ser tikkonferma mill-ġdid il-wegħdiet eżistenti u tidentifika l-appoġġ addizzjonali għas-Sirjani fil-bżonn fis-Sirja u fil-pajjiżi ġirien, kif ukoll dawk li saru mal-komunitajiet ospitanti rispettivi, bi tweġiba għall-appelli kkoordinati tan-NU. Id-diskussjonijiet ser jiffukaw ukoll fuq kif il-komunità internazzjonali tista' tappoġġa riżoluzzjoni politika dejjiema għall-kunflitt Sirjan permezz ta' proċess ta' transizzjoni politika li jkun inklussiv u mmexxi mis-Sirjani bbażat fuq ir-riżoluzzjonijiet rilevanti tal-Kunsill tas-Sigurtà, u b'mod partikolari fuq il-qafas tar-Riżoluzzjoni 2254 tal-KSNU, u l-komunikat ta' Ġinevra. Il-konferenza ser tikkonferma mill-ġdid l-impenn tal-komunità internazzjonali li tibqa' tagħti assistenza lis-Sirjani fil-bżonn, kif ukoll lill-komunitajiet ospitanti tagħhom, u ser tivvaluta l-kundizzjonijiet li skonthom tista' tingħata assistenza ta' wara l-ftehim ladarba tiġi implimentata transizzjoni politika kredibbli Fl-4 ta' April, l-UE flimkien ma' aġenziji tan-NU u organizzazzjonijiet internazzjonali oħra, NGOs u s-soċjetà ċivili ser jorganizzaw sessjonijiet tematiċi li jiffokaw fuq diversi aspetti tal-appoġġ internazzjonali b'reazzjoni għall-kriżi fis-Sirja u fir-reġjun. Kuntest Il-Konferenza ta' Brussell dwar l-Appoġġ għas-Sirja u r-reġjun tibni fuq il-Konferenza ta' Londra dwar l-Appoġġ għas-Sirja u r-reġjun tal-4 ta' Frar 2016. Sena ilu, il-komunità internazzjonali ltaqgħet f'Londra taħt it-tmexxija tar-Renju Unit, il-Ġermanja, il-Kuwajt, in-Norveġja u n-Nazzjonijiet Uniti, fejn affermat mill-ġdid is-solidarjetà tagħha ma' miljuni ta' persuni vulnerabbli li jgħixu fis-Sirja, mar-refuġjati Sirjani u mal-komunitajiet ospitanti milquta fir-reġjun, u kkonsolidat l-impenji li saru fit-tliet konferenzi preċedenti tad-donaturi li saru fil-Kuwajt bejn l-2013 u l-2015. Fil-Konferenza ta' Londra, il-komunità tad-donaturi wegħdet appoġġ finanzjarju sinifikanti għall-assistenza umanitarja u l-protezzjoni fis-Sirja, kif ukoll miżuri ta' stabbilizzazzjoni ċivili sabiex tissaħħaħ ir-reżiljenza tal-komunitajiet ospitanti. Hija tenniet ukoll li jista' jkun hemm biss soluzzjoni politika għall-kriżi, fi ħdan il-qafas maqbul eżistenti tan-NU u abbażi tal-Komunikat ta' Ġinevra u tar-Riżoluzzjoni 2254 tal-Kunsill tas-Sigurtà tan-NU. Il-Konferenza ta' Londra kkonkludiet bl-impenji li saru kemm mill-komunità internazzjonali kif ukoll mill-pajjiżi ġirien tas-Sirja biex jindirizzaw il-ħtiġijiet immedjati u dawk iktar fit-tul ta' dawk il-persuni milqutin mill-kriżi, inkluż aktar appoġġ għal opportunitajiet ta' edukazzjoni u ta' għajxien għar-refuġjati Sirjani u l-komunitajiet ospitanti fit-Turkija, il-Libanu, il-Ġordan, l-Iraq u l-Eġittu. Appoġġ għall-futur tas-Sirja u r-reġjun - Sit web tal-konferenza Ara l-paġna tal-laqgħa